text: [{"text_idx": "#000002", "text": "\u2018\u2019Hosaa\u2019inaa\u2019\u2019 jechuun qooqa Ibrootaan \u201cmaaloo nufayyisi\u2019\u2019 jechuu yoo ta\u2019u \u2018\u2019Hosaa\u2019inaa ilma Daawitiif\u2019\u2019 jechuun immoo \u201cIlma Daawit maaloo nufayyisi\u2019\u2019 jechuudha. Yihuudonni (Uummanni Israa\u2019eel faaruu kana kan faarfatan waggaatti guyyaa 7 (torba) yeroo ayyaana daasii (ayyaana dabtaraatti). Ayyaana kana irratti faaruu kana guyyaa hunda nifaarfatu. Ummanni Israa\u2019eel yeroo ayyaana faasikaa kabajan kabaja haala ho\u2019aa fi kabaja guddaadhaan kabaju. Uummanni ayyaana kana kabajuuf torban tokko dursuudhaan biyyoota garaa garaa irraa walitti qabamu ture. Gooftaan keenya gara biyya lafaa dhufee waggaa isa dhumaa irratti yeroo barsiisu ayyaana faasikaa kabajuuf, uummata barsiisuuf torbee tokko dursee duuka bu\u2019oota isaa waliin gara Iyyaruusaalem dhufe.Raajicha Zakkaariyaasiin akka dubbatetti Zak. 9:9 gara Iyyaruusaalem yeroo dhufu harree irra taa\u2019ee kan dhufu ta\u2019uu isaa raajiin dubbateera. kunis gad-ofqabuu isaa agarsisa.Yeroo Gooftaan harree irra taa\u2019ee dhufu uummata Israa\u2019eel hundatti naasuu guddaatu dhaga\u2019amee ture. Kun hundi bu\u2019aa amanuu dhabuuti. Namni kiristoositti hin amanne yeroo hunda naasuu fi sodaa irraa bilisa hin ta\u2019u."}, {"text_idx": "#000003", "text": "Gooftaan keenya Iyyasuus kiristoos dursee akka dubbatetti gara Iyyaruusaalem galuuf yoo dhiyaatu tulluu Ejersaa (Dabra-zayit) cina kan taate Beetafaagee qaqqabe. Beetafaageen immoo Mandara harka qalleeyyiin keessa jiraatanidha. Kana irraa kan hubannu fayyisummaa isaatiin harka qalleyyii osoo hintuffatin sooreyyii taasisuudhaaf. Kunis, Addaam irraa kaasee abbootiin turan harka qalleeyyii/hiyyuma fayyinaa/kan qaban ta\u2019uusaaniin si\u2019oolitti cubbuun qabamanii daabiloosiin dhiitamanii gidiraa jala turan."}, {"text_idx": "#000004", "text": "Gooftaan keenya Iyyasuus kiristoos daandii bifa fannootiin walirra darbu irra dhaabatee duuka buutota isaa lamaan waamee \u201cgara mandara fuuldura keessanii deemaa achittis harreen ilmoo ishee waliin hidhamte hiikaatii naafida! Eenyumtuu yoo isin gaafate Gooftaaf ni barbaachisu jedhaanii!\u2019\u2019 jedhee erge. Daandii bifa fannootiin walirra darbu irra dhaabatee erguun isaa fayyinni uummataa kan fannoo isaatiin raawwatu dhiyaachuu isaa ibsuufidha. Gama biraatiin ammoo harroonni hedduun kan hin hidhamne mandara sana keessa osoo jiranuu kan hidhaman filachuun isaas harroonni kun hattuun hatamtee kan hidhamte waantaateef \u201ceenyumtuu yoo isin gaafate Gooftaaf ni barbaachifti jedhanii\u201d jedheen. Kunis harreen kun kan isaa kan hintaane ni callisa jechuu isaati. Haaluma kanaan gooftaan isaan uumeera waan ta\u2019eef dhala namaa ni barbaada.Kana irratti mandarri fakkeenya si\u2019oolii,harree fi ilmoon ishee Addaamii fi ijoollee isaatiin, hidhamuun isaanii cubbuun hidhamuu, hattuun immoo Daabiloosiin fakkeeffamu. Har\u2019as Gooftaan kan cubbuudhaan hidhaman hunda nibarbaada. kanaafuu luboota hidhaa cubbuu irraa nuhiikan nuuf kenneera. Mat 16;19:\u00ad\u00ad\u00ad\u00ad\u00ad\u00ad\u00ad18;18 Yoha 20;23"}, {"text_idx": "#000005", "text": "Gooftaan keenya Iyyasuus Kiristoos Duuka bu\u2019oota lamaan kan inni ajaje hunda raawwachuun harree ilmoo ishee waliin hiikanii fidaniif. kooraa dhisanii uffata isaanii irra afuun immoo inni kan beekuwaan ta\u2019eef iccitiin isaas kooraan ni quuqa,uffanni garuu hin quuqu. Kunis kan agarsiisu abboommiin jaalalaa/Seerri Waaqayyoo/ kan hinquuqne waan ta\u2019eef abboommii wangeelaan jiraadhaa jechuu isaati. Gara Iyyaruusaalem yeroo galu uummanni baay\u2019een \u201charreen ati irra teessellee lafa dhaabachuu hin qabdu\u201d jedhanii uffata isaanii karaarratti afaniiru. Isaan kaan meexxii , baala ejersaa muruun karaa irratti afaa turan."}, {"text_idx": "#000006", "text": "Akkuma dursee faarfataa Daawit faarfatetti uummanni Gooftaan keenya gara Iyyaruusaalem yommuu galu hafaa qofaan osoo hintaane \u201cHosaa\u2019inaa Ilma Daawitiif! Inni Maqaa Gooftaan dhufu galateeffamaadha Hosaa\u2019inaa samii irratti\u2019\u2019 jechuudhaan galateeffatan. Dhuma irratti magaalattiinis niraafamte. Uummannis \u201ckun eenyu?\u201d jechuudhaan wal gaggaafatan. Uummannis kun Naazireet Galiilaa irraa kan dhufe raajicha Iyyasuusidha jedhan. Innis gara mana qulqullummaa galee kan gurguranii fi bitan hunda baase...mannikoo mana kadhannaati jedhamee barreeffameera, isin garuu holqa saamtotaa taasiftan. Mana qulqullummaattis qarodhabeessaa fi kan qaamni isaanii laamsha\u2019e gara isaatti dhiyyatan/dhufan/ innis isaan fayyise. Mat. 21:1-15"}, {"text_idx": "#000007", "text": "Egaa Guyyaa kun guyyaa gooftaan keenya gara Iyyerusaalem deemuun mana qulqullummaa isaa keessaa daldaltootaa fi warren malaqa jijjiiran ar\u2019ee mana isaa kabaje dha. Guyyaan kana abbootiin mana kiristaanaa \u201cHoosa\u2019inaa samii irratti ilma Daawitiif\u201djedhanii faarfannaa fi yeedaloodhaan faarfataa bulu. . Arjoominni Waaqayyoo araarri durbee Maariyaamii hunda keenya waliin haata\u2019u. Ameen."}, {"text_idx": "#000010", "text": "Odeeffannoowwan bu\u2019uurawoo Waa\u2019ee Waldaa Qulqullootaa"}]